ΚΑΝΟΝΙΣΜΌΣ (ΕΚ) αριθ. 804/2007 ΤΗΣ ΕΠΙΤΡΟΠΉΣ της 9ης Ιουλίου 2007 για τη θέσπιση απαγόρευσης της αλιείας γάδου στη Βαλτική Θάλασσα (υποδιαιρέσεις ζώνης 25-32, ύδατα ΕΚ) από σκάφη που φέρουν σημαία Πολωνίας Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως το άρθρο 26 παράγραφος 4, τον κανονισμό (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου της κοινής αλιευτικής πολιτικής (2), και ιδίως το άρθρο 21 παράγραφος 3, Εκτιμώντας τα ακόλουθα: (1) Στον κανονισμό (ΕΚ) αριθ. 1941/2006 του Συμβουλίου, της 11ης Δεκεμβρίου 2006, περί καθορισμού, για το 2007, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στη Βαλτική Θάλασσα (3), καθορίζεται σε 10 794 τόνους η ποσότητα γάδου που δύναται να αλιεύεται στη Βαλτική Θάλασσα (υποδιαιρέσεις ζώνης 25-32, ύδατα ΕΚ) το 2007 από σκάφη που φέρουν σημαία Πολωνίας. (2) Τα στοιχεία που συγκέντρωσε η Επιτροπή κατόπιν επιθεωρήσεων που διενήργησαν οι επιθεωρητές της, τα οποία αφορούν τα αλιεύματα του εν λόγω αποθέματος, δεν συμφωνούν με εκείνα που διαβίβασε η Πολωνία στην Επιτροπή. (3) Τα στοιχεία που διαθέτει η Επιτροπή δείχνουν ότι τα αλιεύματα του εν λόγω αποθέματος το 2007, από σκάφη που φέρουν σημαία Πολωνίας, είναι τρεις φορές υψηλότερα σε σχέση με τις ποσότητες που δηλώνει η Πολωνία. Επομένως, οι αλιευτικές δυνατότητες για το εν λόγω απόθεμα, οι οποίες κατανεμήθηκαν στην Πολωνία για το 2007, θεωρείται ότι έχουν εξαντληθεί. (4) Σύμφωνα με το άρθρο 21 παράγραφος 2 του κανονισμού (ΕΟΚ) αριθ. 2847/93, η Πολωνία οφείλει να απαγορεύει προσωρινά, από την ημερομηνία κατά την οποία η εν λόγω ποσόστωση αλιευμάτων θεωρείται ότι έχει εξαντληθεί, την αλιεία από το συγκεκριμένο απόθεμα καθώς και τη διατήρηση επί του σκάφους, τη μεταφόρτωση και την εκφόρτωση ψαριών τα οποία αλιεύονται μετά την εν λόγω ημερομηνία. (5) Σε περίπτωση που η Πολωνία δεν λάβει τα δέοντα μέτρα, η Επιτροπή, κατόπιν πρωτοβουλίας της, καθορίζει την ημερομηνία κατά την οποία θεωρείται ότι έχουν εξαντληθεί οι ποσοστώσεις που έχουν κατανεμηθεί στην Πολωνία για τα αλιεύματα γάδου στη Βαλτική Θάλασσα (υποδιαιρέσεις ζώνης 25-32, ύδατα ΕΚ) από σκάφη που φέρουν τη σημαία της χώρα αυτής, και απαγορεύει άμεσα την αλιεία για το εν λόγω απόθεμα από την ημερομηνία αυτή. Είναι επίσης αναγκαία η απαγόρευση της διατήρησης επί του σκάφους, η μεταφόρτωση και η εκφόρτωση, αποθεμάτων γάδου που έχουν αλιευθεί από σκάφη που φέρουν σημαία Πολωνίας μετά την εν λόγω ημερομηνία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Εξάντληση ποσόστωσης Οι ποσοστώσεις που έχουν κατανεμηθεί στην Πολωνία για τα αλιεύματα γάδου στη Βαλτική Θάλασσα (υποδιαιρέσεις ζώνης 25-32, ύδατα ΕΚ) από σκάφη που φέρουν τη σημαία της χώρας αυτής θεωρείται ότι έχουν εξαντληθεί για το 2007 από την ημερομηνία έναρξης ισχύος του παρόντος κανονισμού. Άρθρο 2 Απαγορεύσεις Απαγορεύεται η αλιεία γάδου στη Βαλτική Θάλασσα (υποδιαιρέσεις ζώνης 25-32, ύδατα ΕΚ) από σκάφη που φέρουν σημαία Πολωνίας από την ημερομηνία έναρξης ισχύος του παρόντος κανονισμού έως τις 31 Δεκεμβρίου 2007. Απαγορεύεται επίσης η διατήρηση επί του σκάφους, η μεταφόρτωση ή η εκφόρτωση του εν λόγω αποθέματος που έχει αλιευθεί από τα σκάφη αυτά κατά τη διάρκεια της εν λόγω περιόδου. Άρθρο 3 Έναρξη ισχύος Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Ιουλίου 2007.

[Source: multi_eurlex | Tokens: 3364]